詠古十六首  其七
作者：華鎮
朝代：宋

paragraphs: 黍稷無惡種，方苞藉良農。
淳化混無外，殊疆藹同風。
海濱昔未洽，盜弄潢池中。
勝殘無善政，矧日勞兵戎。
龔叟達事變，嘉言契清衷。
鈇鑕何所施，鉤鉏日成功。
鷄豚被封域，桑麻翳垣墉。
天子念循良，召對明光宮。
醉客雅輕事，臨歧願追從。
厚意難重違，歸軒相與同。
終藉哲人語，清風傃淵沖。
小人徇其末，所得竟無庸。
君子喻其大，道義在所攻。
聯裾治水衡，遲暮何從容。